** Obec Trnovec nad Váhom**

Materiál č. 2 na 21. zasadnutie Obecného zastupiteľstva v Trnovci nad Váhom dňa 30.01.2017

K bodu programu 3:**„** **Všeobecne záväzné nariadenie o určení výšky dotácie na prevádzku a mzdy na dieťa materskej školy a žiaka školských zariadení so sídlom na území obce Trnovec nad Váhom; žiadosť o finančný príspevok pre ZŠ s MŠ Trnovec nad Váhom 302 na rok 2017“**

**1. Dôvodová správa**

**Dôvodová správa k materiálu č. 2 na 21. zasadnutie OZ v Trnovci nad Váhom**

Obec je povinná podľa § 6 odsek 12 zákona č.596/2003 Z. z. o štátnej správe v školstve a školskej samospráve a o zmene a doplnení niektorých zákonov určiť všeobecne záväzným nariadením výšku dotácie na prevádzku a mzdy na kalendárny rok na žiaka základnej umeleckej školy, dieťaťa materskej školy a dieťaťa školského zariadenia a v zariadeniach školského stravovania na potencionálneho stravníka. Na výpočet očakávanej ročnej sumy pripadajúcej na jedného žiaka (na výpočet jednotkového koeficientu H) sú potrebné východiskové štatistické ukazovatele a rozpočtové podiely obcí na výnose dane z príjmov fyzických osôb, ktoré zverejní Ministerstvo financií po prijatí štátneho rozpočtu, kde každé dieťa sa násobí určitým koeficientom podľa toho, akú školu, školské zariadenie navštevuje v zmysle nariadenia vlády SR č*.* 668/2004 o rozdeľovaní výnosu dane z príjmov územnej samospráve v znení zmien a doplnkov.

Pre výpočet potrebujeme poznať:

40% z podielových daní pre obce (časť určená na školské originálne kompetencie) na 1 prepočítaného žiaka,

VD = výnos dane, ktorý je určený v príslušnom roku pre obce,

PPŽ = prepočítaný počet žiakov (podľa stavu k 15.9. kalendárneho roka)

Výpočet:

Jednotkový koeficient pre rok 2017 je 78,87 EUR na jedného žiaka. Na základe tohto údaju vieme následne vypočítať dotáciu, ktorá je uvedená v nasledujúcej tabuľke:

|  |  |  |  |  |  |
| --- | --- | --- | --- | --- | --- |
| **Kategória školských zariadení** | **Počet detí k 15.9.2016** | **Koeficient vlády č. 415/2012** | **Vzorec** | **Výsledok v EUR** | **Normatív na 1 dieťa/žiaka/rok v EUR** |
| Materská škola | 70 | 27,3 | 70x27,3x78,87 | 150 720,57 | 2 153,15 |
| Školský klub detí | 175 | 1,6 | 175x1,6x78,87 | 22 083,60 | 126,19 |
| Školská jedáleň | 175 | 1,8 | 175x1,8x78,87 | 24 844,05 | 141,97 |
| Správa školských objektov | 245 | 1,5 | 245x1,5x78,87 | 28 984,73 | 118,31 |

Návrh rozpočtu ZŠ s MŠ Trnovec nad Váhom 302 na rok 2017 bol vo výške 178.171,- EUR, na základe VZN je dotácia na originálne kompetencie vo výške 197.648,22 EUR bez správy školských objektov. VZN bolo zverejnené v zákonnej lehote. Návrh tohto VZN bol prednesený aj na rokovaniach príslušných komisií pri OZ a to na zasadnutí Komisie finančnej a podnikateľskej a na zasadnutí Komisie školstva, mládeže a kultúry. Obe komisie vzali návrh VZN na vedomie a odporučili ho na schválenie OZ.

*Návrh Všeobecne záväzného nariadenia o určení výšky dotácie na prevádzku a mzdy na dieťa materskej školy a žiaka školských zariadení so sídlom na území obce Trnovec nad Váhom je prílohou tohto materiálu.*

Základná škola s materskou školou Trnovec nad Váhom 302 si v októbri roku 2016 podala Žiadosť o poskytnutie finančného príspevku z rozpočtu obce Trnovec nad Váhom na kalendárny rok 2017. Poskytnutie finančného príspevku by malo slúžiť na vzdelávanie, výchovu a rozvoj vedy a telesnej kultúry. Požadovaná výška finančného príspevku pre Základnú školu je vo výške 7974,00 Eur + 5% projekty + obec. darč. predmety a pre Materskú školu vo výške 730,00 Eur. Žiadosť ZŠ s MŠ Trnovec nad Váhom bola prejednaná aj na zasadnutiach Komisie finančnej a podnikateľskej a Komisie školstva, mládeže a kultúry. Členovia Komisie školstva, mládeže a kultúry žiadosť vzali na vedomie, posúvajú ju na rokovanie OZ a navrhli zaoberať sa so schvaľovaním žiadosti o poskytnutie finančného príspevku až po vzájomnej konzultácií obce a školy v uvedenej veci. Komisia finančná a podnikateľská vzala žiadosť školy na vedomie a posúva ju na rokovanie obecnému zastupiteľstvu. Prijatá žiadosť o poskytnutie finančného príspevku od obce bola spracovaná v zmysle VZN o dotáciách. Keďže sa jedná o organizáciu v zriaďovateľskej pôsobnosti obce, sú ich financie riešené rozpočtom. Z tohto dôvodu je možné financie navyše riešiť jedine navýšením rozpočtu školy.